## Comença la instal·lació d’aules prefabricades en el CEIP Orba d’Alfafar, danyat per la riuada

*** El secretari autonòmic d’Educació informa l’Ajuntament d’Alfafar i la comunitat educativa de la situació de les infraestructures escolars danyades per la riuada
* En l’EI Rabisancho, IES 25 d’Abril i CEIP La Fila es finalitzaran les reparacions el mes de juny**

La Conselleria d’Educació, Cultura, Universitats i Ocupació ha començat este dilluns la instal·lació de les aules prefabricades que acolliran l’alumnat del CEIP Orba d’Alfafar, que va resultar danyat per la riuada.

El secretari autonòmic d’Educació, Daniel McEvoy, i el director general d’Infraestructures Educatives, José María Larena, s’han reunit amb la regidora d’Educació d’Alfafar, Amparo Sanjuan, i la seua tècnica municipal per a abordar els avanços de les infraestructures educatives que van ser danyades durant la riuada del passat 29 d’octubre. També han assistit a la trobada representants del CEIP La Fila, CEIP Orba, EI Rabisancho i l’IES 25 d’Abril.

Els centres d’Alfafar més afectats van ser el CEIP Orba, l’alumnat del qual està en aules prefabricades des de desembre de 2024 situades en el CEIP La Fila del mateix municipi, i l’Escola Infantil Rabisancho, l’alumnat de la qual està reubicat a Picassent.

El CEIP Orba és un dels huit centres que han de reposar-se, per este motiu la Conselleria d’Educació està agilitzant els terminis d’execució per a la demolició i posterior reposició de l’edifici. En desembre de 2024 es va adjudicar la instal·lació d’aules provisionals, però al llarg del mes de gener l’Ajuntament d’Alfafar va demanar canviar d’ubicació la instal·lació de les prefabricades, la qual cosa va provocar una demora en el procés.

Quant a l’EI Rabisancho, el secretari autonòmic d’Educació ha indicat en la trobada que “s’estan duent a terme treballs en l’exterior, l’alçament del mur perimetral, l’adequació del terreny i neteja del fossat d’ascensor, així com una obra prevista amb anterioritat per a arreglar la coberta. La previsió és que al llarg de juny finalitzen els treballs”.

Respecte a l’IES 25 d’Abril i CEIP la Fila, des de Conselleria d’Educació s’ha indicat que s’estan ultimant una sèrie de reparacions “que estaran finalitzades en juny”.

D’esta manera, des de la Conselleria d’Educació s’ha traslladat un missatge de tranquil·litat als representants municipals i dels centres i se’ls ha indicat que s’estan prenent totes les mesures necessàries perquè els treballs de rehabilitació, així com la instal·lació de prefabricades i construcció de nous centres es facen l’abans possibles amb les màximes garanties de seguretat.

A més, s’ha traslladat als assistents a la reunió que, davant la situació tan complexa viscuda a finals d’octubre, s’ha buscat una solució personalitzada centre per centre de cada municipi. A més, s’han hagut d’ajustar cada centre a diferents circumstàncies com falta de materials i aules prefabricades o canvi de parcel·les.

Fecha: 26/05/2025